《咏史 杨恽》
宋代·方一夔

请君邯郸舞，听我弘农曲。本是田家人，误窃封侯禄。

贵盛难久居，终然手反覆。南山有旧业，披榛撒戎菽。

苗稀草荒秽，欲锄力不足。归来日已夕，一醉酒新熟。

歌罢即长眠，悲苦过于哭。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。